## Odluka o stopi doprinosa i iznosu članarine Hrvatskoj revizorskoj komori

### NN 63/2006 (5.6.2006.), Odluka o stopi doprinosa i iznosu članarine Hrvatskoj revizorskoj komori

# HRVATSKA REVIZORSKA KOMORA

**1522**

Na temelju članka 32. stavka 2. točke 10., članka 34. i članka 38. stavka 1.
točke 3. Zakona o reviziji (»Narodne novine« broj 146/05.) i članka 13. stavka
1. točke 3. Statuta Hrvatske revizorske komore, Skupština Hrvatske revizorske
komore na sjednici održanoj 20. svibnja 2006., donijela je

## ODLUKU

### O STOPI DOPRINOSA I IZNOSU ČLANARINE HRVATSKOJ REVIZORSKOJ KOMORI

OPĆE ODREDBE

Članak 1.

(1) Za potrebe obavljanja javnih ovlasti, Hrvatska revizorska komora (u daljnjem
tekstu: Komora) financira se iz doprinosa i članarine njezinih članova, naknada
za polaganje ispita za ovlaštenog revizora, te iz drugih prihoda.
(2) Ovom Odlukom utvrđuju se obveznici, osnovice, stopa, način obračunavanja,
rokovi plaćanja i nadzor nad obračunom i uplatom doprinosa i članarine.

OBVEZNICI DOPRINOSA I ČLANARINE

Članak 2.

(1) Obveznici plaćanja doprinosa su:
– samostalni revizor koji na temelju članka 8. Zakona o reviziji obavlja
reviziju i upisan je u registar samostalnih revizora koji se vodi u Komori,
– zajednički revizorski ured koji obavlja reviziju na temelju članka 9. Zakona o
reviziji,
– revizorsko društvo koje obavlja reviziju na temelju članka 10. i članka 11.
Zakona o reviziji.
(2) Obveznici plaćanja članarine su:
– ovlašteni revizor koji obavlja reviziju ispunjenjem uvjeta iz članka 7. Zakona
o reviziji.

RAZDOBLJE PLAĆANJA DOPRINOSA I ČLANARINE

Članak 3.

(1) Obveza plaćanja doprinosa i članarine za obveznike iz stavaka 1. i 2. članka
2. ove Odluke počinje danom upisa u propisane registre koje vodi Komora.
(2) Obveza plaćanja doprinosa i članarine za obveznike iz stavaka 1. i 2. članka
2. ove Odluke prestaje brisanjem iz registra Komore, odnosno oduzimanjem dozvole
za rad.

OSNOVICA I STOPA DOPRINOSA

Članak 4.

Doprinos se plaća u postotku na osnovicu koju čini prihod obveznika doprinosa
ostvaren od djelatnosti poslova revizije, ostvaren u prethodnoj poslovnoj
godini.

Članak 5.

Doprinos se plaća po stopi od 5 %o (pet promila) godišnje na osnovicu iz članka
4. ove Odluke.

OSLOBOĐENJA ODNOSNO OTPISI DOPRINOSA

Članak 6.

Skupština Komore može osloboditi, odnosno otpisati, potraživanja s osnova
doprinosa obvezniku koji nije u mogućnosti izvršiti svoju obvezu zbog
privremenog zatvaranja djelatnosti radi bolesti, nastupa više sile ili slično.
Obveznik je dužan u primjerenom roku dostaviti Komori pisani zahtjev i
vjerodostojne isprave iz kojih je vidljiv nastup razloga nemogućnosti izvršenja
obveze.

ČLANARINA

Članak 7.

(1) Visina godišnje članarine koju plaćaju ovlašteni revizori iznosi 800,00
kuna.
(2) Revizorska društva, samostalni revizori i zajednički revizorski uredi mogu
plaćati članarinu za svoje zaposlene ovlaštene revizore.

NAČIN I ROKOVI PLAĆANJA OBVEZA, KAMATA

Članak 8.

Doprinos utvrđen ovom Odlukom, članovi Komore dužni su uplaćivati mjesečno, do
posljednjeg dana u mjesecu za prethodni mjesec na žiroračun Hrvatske revizorske
komore koji se vodi kod ovlaštene banke.
Članarinu utvrđenu ovom Odlukom postojeći članovi Komore dužni su uplatiti
jednokratno do 31. ožujka, za tekuću godinu, a novi članovi jednokratno na dan
upisa u registar Komore.
Iznimno članarinu za 2006. godinu, članovi Komore plaćaju članarinu jednokratno
na dan upisa u registar Komore.

Članak 9.

Za doprinose i članarinu neuplaćene u rokovima iz članka 8. ove Odluke,
zaračunavaju se zatezne kamate sukladno važećim propisima.

NADZOR

Članak 10.

Nadzor obračuna i uplate doprinosa i članarine utvrđenih ovom Odlukom provodi
stručna služba Komore.

PRIJELAZNE I ZAVRŠNE ODREDBE

Članak 11.

Za tumačenje i provedbu ove Odluke nadležan je Odbor za nadzor financijskog
poslovanja Hrvatske revizorske komore.

Članak 12.

Obveza obračuna i uplate doprinosa i članarine na način i u rokovima utvrđenim
člankom 8. ove Odluke, za članove Komore nastupa stupanjem na snagu ove Odluke.

Članak 13.

Ova Odluka stupa na snagu danom objave u »Narodnim novinama«, a primjenjuje se
od 1. lipnja 2006. godine.

Predsjednica
Hrvatske revizorske komore
**Ana Krivičić**, v. r.

Odluka, NN 63/2006-1522
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)